



SJEKKLISTE VED KJØP AV EIENDOM FOR NYBYGGING
Dette dokument er utarbeidet for Vestlandshus AS sine forhandlere. Det er et standardisert og overordnet utgangspunkt for den situasjon dokumentet omhandler, men det er ingen uttømmende regulering av alle rettslige spørsmål som kan forekomme. Skatte- og avgiftsmessige spørsmål er ikke beskrevet. Dokumentet må derfor brukes kritisk og tilpasses den konkrete situasjon. SANDS advokatfirma DA har intet ansvar for innholdet i dokumentet, med mindre den konkrete disposisjonen (som dokumentet benyttes i forbindelse med) kvalitetssikres av SANDS Advokatfirma DA. Det anbefales derfor at bruken av dokumentet kvalitetssikres hos SANDS Advokatfirma DA for hvert tilfelle.
FORARBEID
Identifiser eiendommen med kommune-, gårds- og bruksnummer (eventuelt også seksjons- og festenummer dersom eiendommen er seksjonert eller registrert med festeforhold). Informasjon om eiendommen kan finnes på «www.seeiendom.no» og her kan man også søke på adresser. Når eiendommen er søkt opp og identifisert, får man opp en del informasjon om eiendommen; blant annet koordinater, areal, registrerte adresser, bygninger og teiger, om det er registrert kulturminner eller grunnforurensning på eiendommen, etc. 
Kontroller deretter informasjonen i grunnboken (velg «Vis grunnboken» øverst på siden). I grunnboken fremkommer opplysninger om eier (hjemmelshaver til eiendomsrett), heftelser (både panteheftelser, utlegg og servitutter (bestemmelser) og grunndata (fra hvilken eiendom den er skilt ut eller hvilke eiendommer den er slått sammen med). Det er også viktig å sjekke heftelser på den eiendommen den er skilt ut fra, da det der kan ligge gamle heftelser av betydning som ikke er overført den nye (det står en oppfordring nederst på grunnboksbladet til den nye eiendommen til å gjøre dette). Servitutter og heftelser må sjekkes ut – ring Kartverket og bestill kopi av de underliggende dokumentene (det som vises i grunnboken er kun et utdrag av disse). Panteheftelser med urådighet tilsier at eiendommen er under salg/er solgt, og må derfor sjekkes ut nøye.
Sjekk deretter eiendommens planstatus med kommunen (de fleste kommuners hjemmesider har selvbetjent karttjeneste/planinnsynsløsning, men det kan være nødvendig og kanskje også en fordel å høre med kommunen direkte). Undersøk om eiendommen er omfattet av kommuneplan, områderegulering eller reguleringsplan, eller om det er pågående bygge- eller reguleringssaker som omfatter eiendommen. Sjekk eksisterende planverk (kommuneplan, områdeplan og reguleringsplan med tilhørende bestemmelser) spesielt med hensyn til formål, utnyttelsesgrad og rekkefølgebestemmelser (f.eks. opparbeidelse av friareal og andre krav som vil legge «beslag» på deler av tomten).
Om det befinner seg bebyggelse på eiendommen som skal rives må det undersøkes med kommunen om den kan være verneverdig.
Om bebyggelsen skal bestå – sjekk om det foreligger ferdigattest eller midlertidig brukstillatelse.
Offentligrettslige pålegg: Sjekk med kommunen om det foreligger noen pålegg (f.eks. knyttet til VA, vei, adkomst, ikke avsluttede byggearbeider, ulovligheter, etc.). Noen større kommuner har saksinnsyn på sine hjemmesider hvor dette kan undersøkes på egenhånd.
Sjekk om det kreves konsesjon.
Landbrukseiendom og skog kan ha odel – eier må intervjues om slektskap for å avklare eventuell odelsproblematikk.
Adkomst: Må det etableres privat adkomst (vei eller avkjøring) og trengs det eventuelt tillatelse fra grunneier eller andre? Er det offentlig adkomst til eiendommen?
VA-anlegg: Må det etableres nytt og privat anlegg? Kan man eventuelt koble seg på eksisterende privat anlegg mot eiernes tillatelse? Behov og mulighet for tilknytning til offentlig anlegg? 
Annen infrastruktur? (sjekk rekkefølgebestemmelser i planer – der kan det for eksempel være krav som «sosial infrastruktur» slik som grøntarealer og lekeplass)
FORHANDLINGER FØR TILBUD / TILBUD
Sonder pris. Vurder hvorvidt det bør avtales fastpris eller pris etter utnyttelse (f.eks. pris pr. kvm. BRAS – ofte noe ved overtakelse og resten ved stadfestet regulering/rammetillatelse/overlevering til sluttbruker). Dersom et selskap er eier av eiendommen og det er selskapet som skal overtas, pris eiendommens verdi uansett (ikke pris aksjene da det avhenger av selskapets balanse og skatt på overtakelsestidspunktet).
Overtakelsestidspunkt: Diskuter hvilket overtakelsestidspunkt som er hensiktsmessig for begge parter – særlig dersom det planlegges inngått opsjonsavtaler. Overtakelsestidspunktet kan gjerne knyttes til konkrete begivenheter, slik som tidspunkter for vedtatt reguleringsplan, rammetillatelse, igangsettingstillatelse, etc. 
Oppgjør: Helt/delvis ved overtakelse, stadfestet regulering, igangsettingstillatelse, overlevering til sluttbruker, etc.
Forbehold: Da nødvendige forbehold for heftelser, konsesjon, planstatus, adkomst og andre funn gjort under forarbeidet. Ta også generelt forbehold om undersøkelser rundt eiendommen (selv om mye er gjort), f.eks. knyttet til risikoen for arkeologiske funn, verneverdig natur, etc. 
Ta generelt forbehold om styregodkjennelse og tilfredsstillende finansiering.
Gis tilbud på selskap ta forbehold om gjennomgang av regnskaper og skatt. Innta bestemmelser om regulering av kjøpesummen basert på eventuelle funn i regnskapsgjennomgangen.
Til slutt: Be om eksklusivitet – prøv å unngå konkurranse!

